**Ministru kabineta noteikumu projekta „** **Grozījums Ministru kabineta 2016.gada 24.maija noteikumos Nr.317 "Ārstniecības personu un ārstniecības atbalsta personu reģistra**

**izveides, papildināšanas un uzturēšanas kārtība"”** **sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Mērķis: Nodrošināt, lai ārstniecības atbalsta personas varētu pirmreizēji reģistrēties Ārstniecības personu un ārstniecības atbalsta personu reģistrā (turpmāk – reģistrs) un uzsākt profesionālo darbību ārstniecības iestādē.  Risinājums: līdz licencētas profesionālās pilnveides izglītības programmas par pacientu datu aizsardzības jautājumiem izstrādei, bet ne vēlāk kā līdz 2021.gada 4.janvārim ārstniecības atbalsta persona, kura vēlas veikt pirmreizēju reģistrāciju, Veselības inspekcijā iesniedz izziņu par tālākizglītības programmas apguvi par pacientu datu aizsardzības jautājumiem vismaz astoņu stundu apjomā.  Spēkā stāšanās laiks: jautājumu nepieciešams risināt nekavējoties, jo pastāvot situācijai, ka nav izstrādātas un licencētas profesionālās pilnveides programmas par pacientu datu aizsardzības jautājumiem nav iespējams Reģistrā pirmreizēji reģistrēt ārstniecības atbalsta personas. Bez reģistrācijas šīs personas nevar uzsākt savu profesionālo darbību ārstniecības iestādē. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ārstniecības likuma 9. panta pirmā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2016. gada 24. maija noteikumi Nr. 317 “Ārstniecības personu un ārstniecības atbalsta personu reģistra izveides, papildināšanas un uzturēšanas kārtība” (turpmāk – Noteikumi) nosaka, ka ārstniecības atbalsta persona, kura vēlas veikt pirmreizēju reģistrāciju reģistrā, Veselības inspekcijā iesniedz profesionālās pilnveides izglītības apliecības kopiju par licencētas profesionālās pilnveides izglītības programmas apguvi par pacientu datu aizsardzības jautājumiem vismaz 8 stundu apjomā (Noteikumu 11.2 punkts). Līdz šim neviena izglītības iestāde nav izstrādājusi un licencējusi iepriekš minēto programmu. Lai nodrošinātu, ka ārstniecības atbalsta personām ir teorētiskās zināšanas un praktiskās iemaņas pacientu datu aizsardzības jautājumos, Veselības ministrija ir sagatavojusi Ministru kabineta noteikumu projektu „Grozījums Ministru kabineta 2016. gada 24. maija noteikumos Nr. 317 “Ārstniecības personu un ārstniecības atbalsta personu reģistra izveides, papildināšanas un uzturēšanas kārtība”” (turpmāk - Noteikumu projekts).  Noteikumu projekts paredz, ka līdz licencētas profesionālās pilnveides izglītības programmas par pacientu datu aizsardzības jautājumiem izstrādei, bet ne vēlāk kā līdz 2021.gada 4.janvārim ārstniecības atbalsta persona, kura vēlas veikt pirmreizēju reģistrāciju, Veselības inspekcijā iesniedz ārstniecības personu un ārstniecības atbalsta personu reģistra uzskaites karti (Noteikumu 3. pielikums) un izziņu par tālākizglītības programmas apguvi par personu datu aizsardzības jautājumiem tajā skaitā, jautājuma par īpašu kategoriju personas datu apstrādi vismaz astoņu stundu apjomā (kopiju). Tālākizglītības programmā iekļaujamas šādas tēmas: personas datu jēdziens, būtība, datu apstrādes pamatprincipi; personas datu aizsardzības normatīvais regulējums (nacionālais, ES); personas datu definīcijas, veidi, īpašas kategorijas (sensitīvu) personas datu apstrāde, apstrādes nolūki un tiesiskais pamatojums; datu subjektu tiesības un pienākumi; datu apstrādes likumīgums (piekrišana), nepilngadīga pacienta likumiskā pārstāvja tiesības saņemt informāciju; piekļuve pacienta datiem; administratīvie, tehniskie un drošības pasākumi, kas jāievēro, lai aizsargātu pacienta datus; pacienta datu aizsardzības prasību ievērošana ikdienā komunikācijā ar klientiem; atbildība par personai nodarīto kaitējumu.  Veselības ministrija Eiropas Sociālā fonda projekta “Ārstniecības un ārstniecības atbalsta personāla kvalifikācijas uzlabošana” Nr.9.2.6.0/17/I/001 (turpmāk – Projekts) ietvaros tiks veikts iepirkums par profesionālās pilnveides programmas par pacientu datu aizsardzības jautājumiem izstrādi un īstenošanu. Ņemot vērā, ka tas ir laikietilpīgs process līdz iepriekš minētās programmas īstenošanai, bet ne vēlāk kā līdz 2021.gada 4.janvārim ārstniecības atbalsta personu pirmreizējai reģistrācijai var Veselības inspekcijā iesniegt izziņu par tālākizglītības programmas par pacientu datu aizsardzības jautājumiem apguvi. |
| 3. | Projekta izstrādē iesaistītās institūcijas un publiskas personas kapitālsabiedrības | Veselības ministrija, Veselības inspekcija |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz: Veselības inspekciju, ārstniecības atbalsta personām un tālākizglītības programmas īstenotājiem. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts paredz izstrādāt un īstenot tālākizglītības programmu. Tālākizglītības programmu izstrādes un to īstenošanas kārtību normatīvais regulējums nenosaka. Tas nozīmē, ka šādas tālākizglītības programmas varēs izstrādāt un īstenot arī ārstniecības iestādes.  Projekta ietekme uz veselību: ārstniecības atbalsta personām būs teorētiskās zināšanas un praktiskās iemaņas pacientu datu aizsardzības jautājumos veicot savus profesionālos pienākumus ārstniecības iestādē.  Projekts neierobežo konkurenci. Projektam nav ietekmes uz vidi. |
| 3. | Administratīvo izmaksu monetārs novērtējums | Tālākizglītības programmas izstrādes administratīvās izmaksu novērtējums mērķgrupai, kuru veido juridiskas personas nepārsniedz 2000 euro. Administratīvās izmaksu novērtējums iegūts, izmantojot šādu aprēķinu: 151.92 = (6.33 x 24) x (1x1), kur 6.33 ir vidējā darba samaksa stundā, 24 - laika patēriņš programmas izstrādei, 1 – personu skaits, kas izstrādā programmu, 1 – programmas izstrādes biežums.  Ārstniecības atbalsta personai administratīvās izmaksu novērtējums nepārsniedz 200 euro. Administratīvās izmaksu novērtējums iegūts, izmantojot šādu aprēķinu: 83.96 = (6.33 x 12) x (1 x 1)+8, kur 6.33 ir vidējā darba samaksa stundā, 12 - laika patēriņš, kas nepieciešams, lai apmeklētu profesionālās pilnveides pasākumu (ieskaitot ceļā pavadīto laiku), 1– ārstniecības atbalsta persona, 1 – biežums (jāapmeklē vienu reizi pirms reģistrācijas). Personu skaits, kas vēlēsies veikt pirmreizēju reģistrāciju reģistrā. nav prognozējams. Administratīvo izmaksu aprēķinā ietverti ceļa izdevumi (1x8=8*euro*). |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par Noteikumu projektu ir pieejama VM mājaslapā. Vienlaikus par projekta izstrādi tiks informēta Veselības aprūpes darba devēju asociācija, Latvijas slimnīcu biedrība, Latvijas Lielo slimnīcu asociācija. Ņemot vērā, ka pēc iespējas īsākā laika periodā ir jānodrošina, ka Noteikumu projektā ietvertā norma stājas spēkā, lai ārstniecības atbalsta personas varētu iegūt teorētiskās zināšanas un praktiskās iemaņas pacientu datu aizsardzības jautājumos un veikt pirmreizēju reģistrāciju reģistrā, sabiedriskā apspriede netiek organizēta. |
| 2. | Sabiedrības līdzdalība projekta izstrādē | Projekts šo jomu neskar. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Veselības inspekcija |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Pārvaldes funkcijas un uzdevumi netiek grozīti, institucionālā struktūra netiek mainīta. Jaunas institūcijas netiks izveidotas. Esošās institūcijas netiks likvidētas vai reorganizētas. Projekts tik īstenots esošo cilvēkresursu un finanšu resursu ietvaros. |
| 3. | Cita informācija | Nav |

Veselības ministre I.Viņķele

Vīza: Valsts sekretāre D. Mūrmane-Umbraško

Roga 67876093

[dace.roga@vm.gov.lv](mailto:dace.roga@vm.gov.lv)